แนวโน้มดัชนีเช้าแกว่งแคบ
นักวิเคราะห์ฯคาดตลาดหุ้นไทยเช้านี้แกว่งแคบหลังยังไร้ปัจจัยใหม่หนุน จับตาตัดสิน 3จี วันนี้
14 พ.ย. 2555

นักวิเคราะห์ฯคาดตลาดหุ้นไทยเช้านี้แกว่งแคบหลังยังไร้ปัจจัยใหม่หนุน จับตาตัดสิน 3จี วันนี้
นายเจริญ เอี่ยมพัฒนธรรม ผู้อำนวยการฝ่ายวิเคราะห์หลักทรัพย์ บล.เคที ซีมิโก้ กล่าวว่า ตลาดหุ้นไทยเช้านี้คาดว่าจะแกว่งแคบ เนื่องจากตลาดฯยังไม่ได้มีปัจจัยใหม่เข้ามา โดยแนะนำให้จับตาดูเรื่อง 3จี ที่จะมีการตัดสินในวันนี้ ถ้าไม่มีอะไรสะดุดอาจจะทำให้หุ้นในกลุ่มสื่อสารขึ้นนำตลาดฯได้
ส่วนหุ้นในกลุ่มอื่นจะเห็นได้ว่าทิศทางการลงทุนของนักลงทุนต่างชาติยังคงขายอยู่ แต่เนื่องจากมีแรงซื้อจากกองทุนจึงทำให้ช่วยพยุงตลาดฯได้พอควร ดังนั้นหากตลาดฯจะปรับตัวลงก็คงจะไม่มาก
สำหรับตลาดหุ้นอื่นในภูมิภาคเอเชียเช้านี้ก็อยู่ในแดนบวกเล็กน้อย ซึ่งมองว่าเป็นลักษณะของเทคนิคเคิลรีบาวน์หลังจากที่ได้ปรับตัวลงไปมาติดต่อกันในช่วงที่ผ่านมา
อย่างไรก็ดี ตลาดฯกำลังเฝ้าจับตาดูเรื่องกรีซว่าจะได้รับเงินช่วยเหลือทันหรือไม่ เนื่องจากใกล้ถึงกำหนดที่จะต้องชำระหนี้แล้ว ด้านสหรัฐฯปัญหา Fiscal Cliff มองว่าตลาดฯได้รับรู้ไปบ้างแล้ว ซึ่งถ้าไม่มีอะไรหรือแก้ไขได้ในทางบวกตลาดฯก็น่าจะกลับมาดีได้ใหม่ พร้อมให้แนวรับ 1,280 จุด แนวต้าน 1,300 จุด